––––––––––––––––––––––-––––––––––––––––––––––––––––––––––––––––––––––––––––

MESTSKÁ ČASŤ BRATISLAVA-NOVÉ MESTO
MIESTNY ÚRAD BRATISLAVA- NOVÉ MESTO
oddelenie územného konania a stavebného poriadku  
           Junácka ul. č. 1,  832 91 Bratislava 3

 Číslo : ÚK a SP – 2009/1804-ABA                                                       Bratislava, 15.03.2010

ROZHODNUTIE

Mestská časť Bratislava – Nové Mesto, stavebný úrad príslušný podľa §117 ods. 1 zákona č.50/1976 Zb. o územnom plánovaní a stavebnom poriadku v znení neskorších predpisov (ďalej len „stavebný zákon“) v spojitosti s § 5 písm. a) zákona č. 608/2003 Z.z. o štátnej správe pre územné plánovanie, stavebný poriadok a bývanie v znení neskorších predpisov, § 4 ods. 4 zákona 416/2001 Z.z. o prechode niektorých pôsobností z orgánov štátnej správy na obce a na vyššie územné celky a čl. 67 Štatútu hlavného mesta Slovenskej republiky Bratislavy (ďalej len „stavebný úrad“) prerokoval žiadosť stavebníka v stavebnom konaní s dotknutými orgánmi a známymi účastníkmi konania, a po preskúmaní podľa ustanovení § 62 a § 64 ods.1 v spojení s §10 vyhlášky Ministerstva životného prostredia Slovenskej republiky č. 453/2000 Z.z., ktorou sa vykonávajú niektoré ustanovenia stavebného zákona rozhodol takto: 

Stavebný úrad podľa § 66 stavebného zákona v spojitosti s § 46 zákona č.71/1967 Zb. o správnom konaní (ďalej len „správny poriadok“) v znení neskorších predpisov vydáva toto

stavebné povolenie

pre stavebníkov:   vlastníci bytov a nebytových priestorov Račianska ul. č. 17-19	
v zastúpení: 		     Bytové družstvo Bratislava III., Kominárska 6, 831 04 Bratislava

na zmenu dokončenej stavby: 	
               „Zateplenie bytového domu a odstránenie systémových porúch“

miesto stavby: 	bytový dom Račianska ul. č. 17-19 v Bratislave
súpisné číslo:		1506
na pozemku:  		parc. č. 11928/1, 11928/2
kat. územie:     	Bratislava – Nové Mesto

podľa predloženej projektovej dokumentácie, ktorú vypracoval projektant Akad. arch. Jozef Mravec, so sídlom Teplická 1, 831 02 Bratislava, z októbra 2009, overenej tunajším stavebným úradom v stavebnom konaní, a ktorá je neoddeliteľnou súčasťou tohto rozhodnutia. 
Architektonicko a stavebno - technické riešenie  zmeny dokončenej stavby:

Predmet stavebných úprav: 
•	zateplenie obvodového plášťa
•	odstránenie systémových porúch
•	zateplenie a nová hydroizolácia strechy
•	zateplenie stropu prízemia
•	výmena schodiskových stien
•	zateplenie strojovní výťahov
•	výmena výplní otvorov
•	stavebné úpravy vstupných priestorov v interiéri

•	Fasáda bytového domu sa v celom rozsahu zateplí tepelnoizolačným systémom BAUMIT  na vonkajšiu tepelnú ochranu stien, s hrúbkou tepelnoizolačnej vrstvy hr. 100mm, obvodové steny prízemia hr.50mm. Následne sa opatrí omietkou BAUMIT GRANOPOR vo farebných návrhoch podľa projektu.
•	Návrh rieši opravu degradovaných balkónových a loggiových betónových dosiek vyspravením konštrukcie, prevedením hydroizolácie na povrchu a realizáciou dlažby na všetkých loggiách. Balkóny a loggie sa zospodu a z čela zaizolujú minerálnou vlnou hr.20mm. Oceľové zábradlia balkónov je potrebné zdemontovať a s novými kotevnými prvkami vo vhodnej polohe opätovne nanovo ukotviť.
•	Strecha objektu sa opatrí dodatočnou tepelnou izoláciou – minerálnovláknitými doskami NOBASIL SPU hrúbky 120mm a prevedie sa nová hydroizolácia fóliou FATRAFOL 807.
•	Na strop prízemia sa osadí zospodu tepelnoizolačný obklad na báze minerálnej vlny triedy reakcie na oheň A1 – NOBASIL MPE hr.80mm, resp. NOBASIL ADE hr.80mm. V určených priestoroch sa tepelnoizolačný obklad prekryje sadrokartónovým podhľadom 1x12,5mm na vlastnom oceľovom rošte.
•	Degradované schodiskové steny so sklobetónovou výplňou sa v celom rozsahu odstránia a nahradia novou oceľovou konštrukciou opláštenou doskami Cetris s vloženými novými plastovými oknami. Nové schodiskové steny sa z vonkajšej strany zateplia kontaktným zatepľovacím systémom na báze MW. Nový návrh presklenia a odvetrávania schodiskovej fasádnej steny bude riešený ako ok-rám kotevný do postranných nosných stien s oknami na presvetlenie a odvetrávanie a doplnený kapotážou.
•	Nakoľko sú obklady strojovní výťahov degradované a strojovne sú nezateplené, bude ich nutné v celom rozsahu odstrániť. Následne sa steny zateplia  
•	Vchodové portály sa v celom rozsahu vymenia za nové hliníková zasklené bezpečnostnými izolačnými dvojsklami. Všetky okná na prízemí sa nahradia novými plastovými oknami. Výplne otvorov v bytoch, ktoré ešte neboli vymenené sa vymenia za plastové do doby realizácie zateplenia.
•	Existujúca dlažba vo vstupných priestoroch sa asanuje a nahradí novou protišmykovou dlažbou vrátane soklov. Do jej plochy sa osadí nová gumená rohož v oceľovom ráme.

Technické vybavenie budovy, napojenie na inžinierske siete a dopravné napojenie zostávajú nezmenené.

Pre realizáciu stavby sa stanovujú tieto podmienky :

1.	Stavba bude uskutočnená podľa projektovej dokumentácie, ktorú vypracoval projektant Akad. arch. Jozef Mravec, so sídlom Teplická 1, 831 02 Bratislava, z októbra 2009, overenej stavebným úradom v stavebnom konaní, ktorá je neoddeliteľnou súčasťou tohto rozhodnutia. Prípadné zmeny oproti schválenej projektovej dokumentácii nemožno urobiť bez predchádzajúceho povolenia stavebného úradu.
2.	Stavebník je oprávnený začať s uskutočňovaním stavby až po nadobudnutí právoplatnosti tohto stavebného povolenia, ktoré stavebný úrad potvrdí na žiadosť stavebníka po jeho vzniku.
3.	Stavebník je povinný písomne oznámiť stavebnému úradu začatie stavebných prác. 
4.	Stavba bude realizovaná dodávateľsky. Stavebník je povinný do 15 dní od uskutočnenia výberového konania, najneskôr do začatia stavebných prác, oznámiť stavebnému úradu zhotoviteľa stavby a jeho oprávnenie na výkon tejto činnosti. 
Stavebník je povinný označiť stavbu jasne viditeľnou tabuľou primeraných rozmerov s týmito údajmi:       
       - označenie stavby
       - označenie stavebníka
       - kto stavbu realizuje
       - kto a kedy stavbu povolil
       - termín začatia a ukončenia stavby
       - meno zodpovedného vedúceho stavby
6.  Stavebník je povinný mať na stavenisku počas celej doby výstavby projektovú  
       dokumentáciu overenú stavebným úradom, potrebnú na uskutočňovanie stavby a na      
       výkon štátneho stavebného dohľadu a viesť o stavebných prácach denník, súčasťou  
       ktorého je tiež prehľadný záznam o osobách, pomáhajúcich na stavbe.
7.  Stavebník umožní orgánom štátneho stavebného dohľadu a nimi prizvaným znalcom 
       prístup na stavenisko a vytvorí podmienky pre výkon dohľadu na stavbe. V prípade, že 
       sa na stavenisku vyskytnú závady ohrozujúce bezpečnosť a zdravie osôb, je stavebník 
       povinný ohlásiť ich stavebnému úradu.
8. Pri uskutočňovaní stavby treba dodržiavať predpisy týkajúce sa bezpečnosti práce 
      a technických zariadení a dbať na ochranu zdravia osôb na stavenisku.
9.  Stavenisko musí byť zabezpečené pred vstupom cudzích osôb na miestach, kde môže         dôjsť k ohrozeniu života alebo zdravia a to prípadne aj úplným ohradením.
10. Pri realizácii stavby budú dodržané ustanovenia upravujúce požiadavky na uskutočnenie           
       stavieb a príslušné technické normy. 
11.	Stavenisko musí umožňovať bezpečné uloženie stavebných výrobkov a stavebných 
mechanizmov a umiestnenie zariadenia staveniska na príslušnom stavebnom pozemku. 
Stavebník je povinný uskutočňovať stavebné práce výlučne na pozemku ku ktorému má 
vlastnícky alebo iný právny vzťah. 
12.	Skladovanie stavebného materiálu počas realizácie stavby na verejných priestranstvách, t.j. na uliciach, námestiach, chodníkoch a podobne nie je povolené. O povolenie na zaujatie verejného priestranstva je nutné požiadať Mestskú časť Bratislava - Nové Mesto.
11. Stavenisko musí mať zabezpečený odvoz a likvidáciu odpadu vznikajúceho pri uskutočňovaní stavby na riadenú skládku. 
12.	 Stavebník a dodávateľ stavby je povinný dbať na to, aby pri realizácii stavby čo najmenej rušil užívanie susedných pozemkov a stavieb, aby vykonávacími prácami nevznikli škody, ktorým možno zabrániť a aby nedošlo k spôsobeniu škôd na cudzích nehnuteľnostiach a majetku. Po skončení stavby je povinný uviesť susedné pozemky a stavby do pôvodného stavu, ak to nie je možné alebo hospodársky účelné, poskytnúť vlastníkovi náhradu podľa všeobecných predpisov o náhrade škody. 
13. Stavebník je povinný zabezpečiť ochranu verejných záujmov, predovšetkým zdravia ľudí a životného prostredia. Pri realizácii stavby maximálne obmedziť znečisťovanie ovzdušia sekundárnou prašnosťou vznikajúcou pri stavebných prácach a preprave materiálu.
14. Počas realizácie stavebných prác je nutné chrániť proti poškodeniu okolité vzrastlé stromy. 
15. Lehota na dokončenie stavby sa určuje 6 mesiacov od dňa začatia stavebných prác.
16. Stavebné povolenie stráca platnosť ak so stavbou nebude začaté do dvoch rokov odo dňa nadobudnutia právoplatnosti stavebného povolenia, pokiaľ stavebný úrad v odôvodnených prípadoch neurčil pre začatie stavby dlhšiu lehotu. 
17. Stavebník sa upozorňuje, že ak stavbu bude realizovať v rozpore s týmto 
       rozhodnutím, dopustí sa priestupku, za ktorý sa potrestá pokutou podľa stavebného 
       zákona v znení neskorších predpisov.
18. Dokončené stavebné úpravy možno užívať až po ich skolaudovaní. Stavebný úrad vydá 
       kolaudačné rozhodnutie podľa § 82 stavebného zákona stavebníkovi na jeho návrh po 
       ukončení stavebných prác.
19. Na uskutočnenie stavby možno navrhnúť a použiť iba stavebný výrobok, 
       ktorý je podľa osobitných predpisov vhodný na použitie v stavbe na zamýšľaný účel - § 
       43f stavebného zákona. Doklady o overení požadovaných vlastností stavebných 
       výrobkov predloží stavebník stavebnému úradu pri kolaudácii.
20.  Stavebník je povinný v plnom rozsahu splniť  a rešpektovať podmienky uvedené v 
       stanoviskách  dotknutých orgánov:  
•	Obvodný úrad životného prostredia v Bratislave - odbor odpadového hospodárstva: č. ZPH/2009/07787/III/DAD zo dňa 26.11.2009:
-	držiteľ odpadov je povinný odovzdávať odpady na zneškodnenie len fyzickým alebo právnickým osobám, ktoré sú na túto činnosť oprávnené;
-	držiteľovi odpadu sa nepovoľuje odpad skladovať, tento musí hneď po vytvorení odviezť k oprávnenému odberateľovi;
-	držiteľ odpadov zabezpečí zhodnotenie stavebných odpadov prostredníctvom osoby oprávnenej nakladať s odpadmi, v prípade, že to nie je možné alebo účelné zabezpečí ich zneškodnenie;
-	držiteľ odpadov predloží hlásenie o vzniku a nakladaní s odpadom (§ 10 vyhláška MŽP SR č. 283/2001 Z.z.) ak ročne nakladá s viac ako jednou tonou ostatných odpadov v termíne do 31. 1. nasledujúceho kalendárneho roka;
-	držiteľ odpadov v kolaudačnom konaní predloží stavebnému úradu doklady preukazujúce zhodnotenie, resp. zneškodnenie odpadov zo stavby oprávnenou osobou. 

Podmienky stavebného úradu :
- stavebník je povinný stavebné práce zabezpečiť tak, aby nedošlo počas výstavby       v dôsledku stavebných prác k obmedzeniu a ohrozeniu obyvateľov bytového domu, užívateľov obchodného objektu parc. č.11928/3 a chodcov, ako aj znečisťovaniu komunikácií;
- stavebné práce a ostatné sprievodné činnosti nesmú nijako ohrozovať bezpečnosť 
    prevádzky bytového domu a obchodného objektu, obmedzovať plynulosť premávky na
    Račianskej ulici 17-19;
- stavebník zabezpečí, aby nebol obmedzený voľný vjazd a výjazd cestných motorových 
    vozidiel do priľahlých priestorov a okolitých objektov;
- stavebník zabezpečí ochranu pred možnosťou cudzieho vniknutia do bytov domu 
     z externých pomocných konštrukcií zariadenia staveniska;
-   pri odstraňovaní časti stavby budú dodržané stavebné a bezpečnostné predpisy v zmysle 
     pokynov vydaných  na zaistenie bezpečnosti a ochrany zdravia pri práci;
-  stavebník je povinný zabezpečiť zníženie negatívnych vplyvov stavebných prác na životné prostredie v súlade s príslušnými ustanoveniami zákona NR SR č. 355/2007 Z.z. o ochrane, podpore a rozvoji verejného zdravia a o zmene  a doplnení niektorých zákonov
-   stavebník je povinný dodržiavať ustanovenia vyhlášky MZ SR č. 549/2007 Z.z., ktorou sa

     ustanovujú podrobnosti o prípustných hodnotách hluku, infrazvuku a vibrácií v životnom
     prostredí, stavebné práce, ktoré svojimi účinkami obťažujú okolie a sú zdrojom hluku, exhalátov, otrasov a prachu, môže stavebník vykonávať len v pondelok až v piatok v čase od 7,00 hod. do 18,00 hod;
-  neporušovať hlavne v noci a v dňoch pracovného pokoja ústavné právo na primeraný odpočinok a právo na priaznivé životné prostredie vyjadrené v zákone č. 460/1992 Zb. v znení neskorších predpisov – Piaty oddiel čl. 36 písm. e) a Šiesty oddiel – čl. 44 – ods.1.
- 	na stavbe nebudú použité žiadne chemické a toxické látky, ktoré by únikom do ovzdušia obťažovali životné prostredie;
-  	zabezpečiť dodržiavanie čistoty v okolí stavby a v bytovom dome;
- 	vykonať opatrenia na zamedzenie možnosti padania stavebného materiálu príp. iných stavebných pomôcok na susedné pozemky;
-	stavebné práce je potrebné prevádzať so súčasným zabezpečovaním statickej stability 
      objektu a dvorov;
-  stavebník zabezpečí úpravu priľahlého priestranstva po ukončení stavebných prác do 
     pôvodného stavu;
-   V zmysle §9 ods. 5 zákona č. 135/1961 Zb. o pozemných komunikáciách (cestný zákon) v znení neskorších zmien a doplnkov a podľa Všeobecnej záväznej vyhlášky Krajského úradu životného prostredia v Bratislave č. 1/2005 zo dňa 13.1.2005, ktorou sa vykonáva akčný plán na zabezpečenie kvality ovzdušia je stavebník povinný:
      1.  Zabezpečiť denne počas trvania nebezpečenstva prekročenia limitných noriem 	(hodnôt – ak prekročenie 24 hodinovej koncentrácie pre PM 10 – prach dosiahne 	hodnotu  30) pravidelné čistenie komunikácií znečistených výjazdom vozidiel zo 	stavieb, kropenie a čistenie komunikácií a chodníkov priľahlých k stavbe a verejných priestranstiev.
      2.  Zabezpečiť nepretržité prekrytie kontajnerov veľkoobjemových odpadov na stavbe 
            a pri ich preprave.

Stavebníkovi sa súčasne podľa zákona č. 145/1995 Z. z. o správnych poplatkoch v znení neskorších predpisov vyrubuje poplatok pol. č.60 písm. c) v sume 23,00 €, (slovom dvadsaťtri Euro), ktorý stavebník zaplatil pred vydaním rozhodnutia.

Odôvodnenie

Na tunajší stavebný úrad bola firmou Bytové družstvo Bratislava III., so sídlom Kominárska 6, 831 04 Bratislava 3, listom zo dňa 18.11.2009 doručená žiadosť v zastúpení stavebníkov - vlastníkov bytov a nebytových priestorov bytového domu na Račianskej ul. č. 17-19 o vydanie stavebného povolenia na zmenu dokončenej stavby: „Zateplenie bytového domu a odstránenie systémových porúch“ so súpisným číslom 1506  na Račianskej ul. č. 17-19 v Bratislave, na pozemku parc. č. 11928/1, 11928/2,  v kat. území Bratislava – Nové Mesto. Týmto dňom bolo začaté stavebné konanie vo veci povolenia predmetnej zmeny dokončenej stavby. Stavebný úrad po preskúmaní žiadosti stavebníkov a podľa predloženej projektovej dokumentácie, ktorú vypracoval projektant Akad. arch. Jozef Mravec, so sídlom Teplická 1, 831 02 Bratislava,  z  októbra 2009, ktorá je súčasťou tohto rozhodnutia dňa 29.01.2010 listom č. ÚKaSP-2009/1804-ABA-ozn oznámil dotknutým orgánom a známym účastníkom konania začatie stavebného konania vo veci vydania stavebného povolenia na predmetnú zmenu dokončenej stavby a termín, do ktorého mohli účastníci konania a dotknuté orgány podať svoje námietky a pripomienky.                                                                                                                          Ku konaniu boli predložené doklady preukazujúce vlastnícke právo stavebníkov, ktoré ho oprávňuje stavbu realizovať a ďalšie predpísané doklady:
- výpis z listu vlastníctva č. 2584 
- kópia katastrálnej mapy 
- 2x projektová dokumentácia
- zápisnica zo schôdze vlastníkov bytov a nebytových priestorov na Račianskej ul. č. 17-19
  v Bratislave, konanej dňa 19.10.2009 + prezenčná listina
- poverenie na zastupovanie Bytového družstva Bratislava III., Mgr. Ľubošom Prímelským –
  Simmal, zo dňa 3.11.2009
- súhlas vlastníka nebytového priestoru na Račianskej ul. č. 17-19 k zatepleniu predmetného
  bytového domu zo dňa 14.1.2010 
- doklad o zaplatení správneho poplatku

Stavebníci so žiadosťou o vydanie stavebného povolenia predložili stanoviská dotknutých orgánov, ktoré sa k stavbe vyjadrili kladne prípadne s pripomienkami, ktoré boli zapracované do podmienok tohto rozhodnutia:
-	Obvodný úrad životného prostredia v Bratislave, č. ZPH/2009/07787/III/DAD zo dňa 26.11.2009 
-	Okresné riaditeľstvo Hasičského a záchranného zboru v Bratislave: č. ORHZ-4080/2009 zo dňa 7.12.2009
Stavebný úrad v uskutočnenom stavebnom konaní preskúmal žiadosť stavebníkov v súčinnosti s príslušnými dotknutými orgánmi, ktorým písomne oznámil začatie konania a zistil, že uskutočnením a ani budúcim užívaním stavby  nie sú ohrozené verejné záujmy a ani neprimerane obmedzené a ohrozené práva a oprávnené záujmy účastníkov konania. 
Stanoviská dotknutých orgánov neboli záporné ani protichodné. 
Stavebný úrad v stavebnom konaní nezistil žiadne dôvody, ktoré by bránili vydaniu stavebného povolenia na predmetnú  zmenu dokončenej stavby na pozemku  parc. č. 11928/1, 11928/2, v katastrálnom území Bratislava – Nové Mesto.  

Námietky a pripomienky účastníkov konania neboli uplatnené.

Vzhľadom na vyššie uvedené skutočnosti stavebný úrad rozhodol tak, ako je uvedené vo výrokovej časti tohto rozhodnutia.

                                                               Poučenie 

Proti tomuto rozhodnutiu môžu účastníci konania podať odvolanie podľa § 54 správneho poriadku v lehote 15 dní odo dňa jeho doručenia na tunajší stavebný úrad – Mestskú časť Bratislava – Nové Mesto, Junácka č. 1, 832 91  Bratislava 3.
Ak stavebný úrad prípadnému odvolaniu nemôže vyhovieť v zmysle podmienok podľa § 57 ods. 1 správneho poriadku, predloží ho na odvolacie konanie Krajskému stavebnému úradu v Bratislave. 
Rozhodnutie je preskúmateľné súdom podľa Piatej časti Občianskeho súdneho poriadku po vyčerpaní riadneho opravného prostriedku v správnom konaní. 

                                                                                             Ing. Richard  Frimmel
                                                                                              starosta mestskej časti
                                                                                              Bratislava – Nové Mesto
Stavebný úrad v súlade s § 26 správneho poriadku doručuje toto rozhodnutie verejnou vyhláškou, z dôvodu veľkého počtu účastníkov konania.

Vyvesené dňa :                                                                                      Zvesené dňa :
 ……………….                                                                                     …………….. 

A/ Doručuje sa účastníkom konania:
1.  stavebníci: vlastníci bytových a nebytových priestorov Račianska ul. č. 17-19 – doručí  sa verejnou vyhláškou
    v zastúpení:  Bytové družstvo Bratislava III., Kominárska 6, 831 04 Bratislava
2.  projektant: Akad.arch. Jozef Mravec, Teplická 1, 831 04 Bratislava
3. vlastníkom obchodného objektu parc.č. 11928/3, na  Račianskej ulici – doručí  sa verejnou vyhláškou

B/ Doručuje sa dotknutým orgánom a organizáciám:
1. Hl. m. SR Bratislava – Magistrát,  oddelenie Územného plánovania a rozvoja mesta,
    Primaciálne nám. 1,  814 71 Bratislava 1
2. Miestny úrad Bratislava - Nové Mesto, oddelenie územného plánu a životného prostredia,
    ( TU ) 
3. Obvodný úrad životného prostredia v Bratislave, Karloveská ul. č. 2, 842 33 Bratislava 4
    Odbor odpadového hospodárstva
4.  Okresné riaditeľstvo Hasičského a záchranného zboru v Bratislave, Staromestská ul. č. 6,    
     811 03  Bratislava 1
Doručí sa za účelom vyvesenia oznámenia:
1. Miestny úrad Bratislava - Nové Mesto, organizačný referát ( TU ), Junácka 1, Bratislava
2. Hl. m. SR Bratislava – Magistrát, oddelenie Územného plánovania a rozvoja mesta , 
    Primaciálne nám. 1,  814 71 Bratislava 1 
    - so žiadosťou  zverejniť toto oznámenie vyvesením na úradných tabuliach po dobu 15 dní
    a potvrdené vrátiť tunajšiemu úradu
3. Bytové družstvo Bratislava III., Kominárska 6, 831 04 Bratislava 3    
    - so žiadosťou  zverejniť toto oznámenia vyvesením na vývesky vo vchodoch 17-19
      bytového domu na Račianskej  ulici  a na vchodoch obchodného objektu parc.č. 11928/3, 
      na  Račianskej ulici  v Bratislave po dobu 15 dní  a potvrdené vrátiť tunajšiemu úradu

Vybavuje: Ing. Arch. Andrea Bzdúchová, 6.p., č.dv. 605, tel.: 492 53 558